Mikko Vainonen
Mikko Vainonen (s. 11. huhtikuuta 1994 Helsinki) on suomalainen jääkiekkopuolustaja. Isokokoinen Vainonen on tunnettu pelityyliltään peruspuolustajana.
Vainonen on Helsingin IFK:n kasvatti. Hän voitti seurassa C-nuorten SM-pronssia vuosina 2009 ja 2010 sekä B-nuorten Suomenmestaruuden vuonna 2010.
Kauden 2011–2012 Vainonen aloitti HIFK:n A-nuorten varakapteenina ja hän voitti A-nuorten Suomenmestaruuden keväällä 2012. Vainonen nostettiin HIFK:n SM-liigarinkiin lokakuussa 2011 korvaamaan loukkaantunutta Juuso Salmea. Hän teki liigadebyyttinsä vain 17-vuotiaana 14. lokakuuta 2011 kotona Kalevan Palloa vastaan Toni Söderholmin puolustajaparina ja sai siinä jääaikaa 7.49 minuuttia. Vainonen pelasi kauden aikana SM-liigassa yhteensä kahdeksan ottelua ilman tehopisteitä.
Tammikuussa 2012 NHL:n kykyjenetsijäpalvelu listasi Vainosen Euroopassa pelaavista kenttäpelaajista sijalle 10. . Huhtikuussa hänen sijoituksensa rankingissa oli 11. KHL-joukkue Donbass Donetsk varasi Vainosen 68. pelaajana toukokuussa . NHL:ään hänet varasi lopulta Nashville Predators 118. pelaajana. Samana kesänä Vainosen varasi vielä OHL-joukkue Kingston Frontenacs 6. pelaajana . Elokuussa hän päätti siirtyä Frontenacsin riveihin kaudeksi 2012–2013.
Vainonen teki sopimuksen HIFK:hon taas kaudeksi 2013–2014, mutta jo samassa kuussa hän teki kolmivuotisen tulokassopimuksen Nashville Predatorsin kanssa ja jatkoi pelejään Frontenacsissa. OHL-kauden jälkeen huhtikuussa 2014 Vainonen siirtyi amatööritry-out -sopimuksella AHL-joukkue Milwaukee Admiralsin vahvuuteen. Hän pelasi siellä kaksi ottelua. Predatorsin syksyn 2014 harjoitusleirillä Vainonen lähetettiin ensin syyskuun lopulla Admiralsiin, mutta kauden 2014–2015 kynnyksellä hänet lähetettiin vielä sarjatasoa alemmas ECHL-joukkue Cincinnati Cyclonesiin. Tammikuussa 2015 Predators lainasi Vainosen loppukaudeksi 2014–2015 SM-liigajoukkue Saimaan Palloon. Hän jakoi kevään 2015 pudotuspeleissä joukkueen sisäisen tehotilaston voiton Matti Järvisen kanssa lukemalla +2.
Lokakuussa 2015 Predators asetti Vainosen siirtolistalle, josta yksikään joukkue ei kuitenkaan napannut häntä. Lopulta seura purki Vainosen sopimuksen. Marraskuussa hän siirtyi loppukauden 2015–2016 kattavalla ja yhden vuoden option sisältävällä sopimuksella Porin Ässiin. Vainonen teki ensimmäisellä täydellä SM-liigakaudellaan 39 runkosarjaottelussa tehot 1+5=6. Hän teki liigauransa avausmaalin 18. helmikuuta 2016 vieraissa Oulun Kärppiä vastaan. Marraskuussa 2016 Ässät ja Vainonen purkivat yhteisymmärryksessä sopimuksensa. Seuraavana päivänä hänen kerrottiin siirtyneen loppukauden sopimuksella Saksan DEL-liigan Krefeld Pinguineen. Maaliskuussa 2017 Vainonen teki joukkueen kanssa vuoden mittaisen jatkosopimuksen.
Kaudeksi 2018–2019 Vainonen palasi SM-liigaan ja siirtyi vuoden mittaisella sopimuksella Vaasan Sportiin. Hän jäi joukkueessa kuitenkin pieneen rooliin ja joulukuussa 2018 seura lainasi Vainosen kuukauden mittaisella sopimuksella monikansallisen Erste Bank Eishockey Ligan Orli Znojmoon. Hän pelasi siellä seitsemän ottelua, kunnes Sport purki Vainosen sopimuksen yhteisymmärryksessä saman kuun lopulla.
Vainonen pelasi alle 20-vuotiaiden MM-kilpailuissa vuonna 2014, jolloin hän voitti maailmanmestaruuden. Vuotta aiemmin Vainonen kuitenkin putosi MM-leiriryhmästä vuoden 2013 turnaukseen. Hänet valittiin Pohjola-leirin tähdistökentälliseen vuonna 2009.
Vainonen pelasi myös alle 18-vuotiaiden MM-kilpailuissa vuonna 2012, jolloin hän toimi Suomen kapteenina. Vainonen pelasi myös alle 18-vuotiaiden Ivan Hlinkan muistoturnauksessa vuonna 2011. Hän oli myös Suomen alle 17-vuotiaiden maajoukkueen kapteeni Euroopan nuorten olympiafestivaaleilla vuonna 2011, jolloin Vainonen voitti hopeaa. Hän pelasi samana vuonna myös World U-17 Hockey Challengessa. Yhteensä Vainonen on pelannut kahdeksan nuorten ja 35 poikien maaottelua.